Beurtkrag opgehef, só lyk vooruitsig(Argieffoto: Severin D./Unsplash) Eskom het Vrydagoggend aangekondig dat beurtkrag opgehef is nadat drie opwekkingseenhede oornag weer in gebruik geneem is. Volgens die kragvoorsiener het sy aanbodbeperkings genoegsaam afgeneem om beurtkrag op te skort. “Dit beteken ook dat geen beurtkrag vir die res van die naweek verwag word nie.” Drie eenhede by die Lethabo-, Medupi- en Kusile-kragstasies is weer in bedryf gestel terwyl ŉ ander eenheid by Kusile buite werking gestel is vir herstelwerk. Onbeplande onderbrekings staan op 8 750 MW. ŉ Verdere 4 500 MW is ook nie tans beskikbaar nie weens beplande instandhoudingswerk. “Eskom versoek mense om steeds elektrisiteit spaarsamig te gebruik aangesien die verouderde infrastruktuur onvoorspelbaar, onbetroubaar en wisselvallig is.” Enige agteruitgang in die kragvoorsiener se opwekkingsvermoë kan tot gevolg hê dat beurtkrag weer op kort kennisgewing toegepas word. “Eskom wil graag die land se mense bedank vir hul bystand en geduld tydens die uitdagings met beurtkrag.” Eskom het Dinsdag weer beurtkrag begin instel nadat die kragvoorsiener gesê het die kouefront wat oor die land beweeg, veroorsaak erge druk op die kragnetwerk.